Elek Város Önkormányzata
9/1997.(VI.9.) KT sz.
r e n d e l e t e

A parlagfű visszaszorításáról

A helyi önkormányzatokról szóló 1990. évi LXV. tv. 16. §-ában kapott felhatalmazás alapján 
Elek Város Önkormányzatának Képviselő-testülete parlagfű visszaszorításáról alábbi 
önkormányzati rendeletet alkotja.

A rendelet célja

1. §.
A rendelet célja a parlagfű okozta allergiás betegségek csökkentése érdekében Elek Város 
közigazgatási területén elszaporodott parlagfű visszaszorítása.

A rendelet hatálya

2. §.
(1) A rendelet hatálya Elek Város közigazgatási területére terjed ki.
(2) A rendelet hatálya a jogi és magánszemélyekre, valamint a jogi személyiséggel nem 
rendelkező más szervezetekre egyaránt kiterjed.

A parlagfű visszaszorítási szabályai

3. §.
(1) Elek Város közigazgatási területén a jogi és magánszemélyek, valamint a jogi 
személyiséggel nem rendelkező más szervezetek a tulajdonukban (kezelésükben, 
használatukban), a bérlők a bérleményükben lévő területeket kötelesek a virágzó parlagfűtől 
mentesen tartani.
(2) A parlagfű irtásáról - virágzás előtt - az időjárástól függően szükséges gyakorisággal kell 
gondoskodni.
(3) A területen található parlagfű gyomirtását a lehetséges eszközök (mechanikus, 
vegyszeres), illetve engedélyezett készítmények (peszticidek) felhasználásával kell elvégezni.
(4) A parlagfű vegyszeres gyomirtása tekintetében a Békés Megyei Növényegészségügyi és 
Talajvédelmi Állomás szakvéleménye az irányadó.

4. §.
(1) A parlagfű felismerésének elősegítéséről, előfordulási helyének, irtásának, továbbá a 
parlagfű okozta allergiás megbetegedéssel kapcsolatos legfontosabb tudnivalóknak a lakosság 
körében történő tudatosításáról az Önkormányzat szórólapok útján gondoskodik.
(2) A parlagfű visszaszorítással kapcsolatos tájékoztatásokhoz igénybe kell venni a 
tömegkommunikációs eszközöket.

Szabálysértési rendelkezések

5. §.
(1) Szabálysértést követ el és 10.000.- Ft-ig terjedő pénzbírsággal sújtható - az aki a parlagfű 
visszaszorítása szabályairól szóló rendelkezéseket - 3. §. (1) - (3) bekezdése - megszegi.
(2) Azokon a területeken, ahol a parlagfű irtási kötelezettségnek a szabálysértési eljárás 
lefolytatásától számított 15 napon belül sem tesznek eleget, a terület tulajdonosa (kezelője), 
bérlője költségére a parlagfűtől való mentesítési munkáját Elek Város Polgármesteri 
Hivatalának jegyzője elvégezteti.
(3) A szabálysértési eljárás lefolytatása Elek Város Polgármesteri Hivatalának jegyzője 
hatáskörébe tartozik.

6. §.
E rendelet parlagfű visszaszorításával kapcsolatos rendelkezéseinek betartását a parlagfű 
fertőzöttségi térkép, illetve kimutatás felhasználásával Elek Város Polgármesteri Hivatalának 
jegyzője, mint a hatáskör gyakorlója köteles ellenőriztetni.

7. §.
Az önkormányzati rendelet a kihirdetés napján lép hatályba, kihirdetéséről a jegyző 
gondoskodik.

Elek, 1997. május 29.

	Kecskeméti János	Varga Ferenc
	polgármester	jegyző